**ZÁPIS č. 4**

**Z RIADNEHO ZASADNUTIA SPRÁVNEJ RADY TASR**

**23. apríla 2019 so začiatkom o 10.30 h**

**Prítomní členovia Správnej rady:** Jozef Tuhovčák, Ladislav Mikuš, Alena Klepochová , Árpád Korpás, Peter Mestický

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

---------------------------------------------------------------------------------------------------------------------------------------------------

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Tuhovčák. Konštatoval, že rada je uznášaniaschopná, navrhol program zasadnutia a dal o ňom hlasovať.

**Program:**

**1. Výročná správa o činnosti a hospodárení TASR za rok 2018**

**2. Rôzne**

**UZNESENIE č. 11/2019:**

Členovia SR TASR schválili program zasadnutia:

ZA: 5 PROTI: 0 ZDRŽAL SA: 0

**Uznesenie bolo prijaté.**

**----------------------------------------------------------------------------------------------------------------------------------------------------**

**1. Výročná správa o činnosti a hospodárení TASR za rok 2018**

Predseda SR TASR J. Tuhovčák požiadal GR TASR V. Puchalu, aby odprezentoval materiál.

*Podľa V. Puchalu úlohy, ktoré TASR vyplývajú zo zákona č. 385/2008 Z. z. o Tlačovej agentúre Slovenskej republiky a o zmene niektorých zákonov boli v roku 2018 splnené.*

*TASR bola v hodnotenom období efektívnou a užitočnou agentúrou pre klientov i pre verejnosť. Dodávala správy všetkým relevantným médiám, ale i štátnym inštitúciám, samospráve, komerčným klientom a verejnosti.*

*TASR vydala v roku 2018 sumárne 280 467 multimediálnych správ, z toho 153 623 textových správ, 102 905 fotografií, 8236 videí, 15 700 zvukov.*

*TASR zaznamenala v svojom multimediálnom spravodajstve všetky podstatné udalosti zo Slovenska, zo zahraničia, ekonomiky, športu. Redaktori sledovali vývoj na politickej scéne, vývoj vyšetrovania vraždy novinára a jeho priateľky, komunálne voľby, problematiku štátneho rozpočtu, otázky brexitu, ale i úspechy našich športovcov.*

*V roku 2018 dosiahla TASR celkové výnosy vo výške 5 114 824**EUR. Náklady celkom (bez daní z príjmov) boli vynaložené vo výške 5 086 088 EUR. V porovnaní s rokom 2017 náklady klesli o 106 238 EUR. Celková daňová povinnosť za daň z príjmov dosiahla výšku 7 815 EUR.*

*Na základe uvedených ukazovateľov TASR vykázala kladný hospodársky výsledok vo výške 20 921 EUR.*

*Všetky dôležité médiá sú klientmi TASR. Agentúra dohodla nové zmluvy s veľkými mediálnymi klientmi ako je News and Media Holding, TV Markíza, Mafra Slovakia, Petit Press, RTVS. Získala celý rad nových menších mediálnych klientov. Žiadne médium neukončilo spoluprácu s TASR.*

*Významnou udalosťou agentúrnej histórie na Slovensku bolo po prvýkrát za existenciu TASR i agentúrnej žurnalistiky, vytvorenie servisu pre národnostnú menšinu : maďarského servisu. Servis začal vychádzať od februára a rýchlo si získal celý rad odberateľov doma i v zahraničí. Ide o významný akt smerom k národnostnej menšine aj k zahraničiu.*

*TASR v úvode hodnoteného obdobia sprístupnila na základe zmluvy so ZMOS-om agentúrne servisy pre všetky mestá a obce na Slovensku na nekomerčné použitie. Významne tak rozšírila svoju službu verejnosti a umožnila pracovať samosprávam s nekomentovaným spravodajstvom z kvalitného zdroja.*

*Rozvíjala sa spolupráca s veľkými zahraničnými agentúrami. Za významný prínos možno považovať podpísanie zmluvy s treťou najväčšou svetovou agentúrou - francúzskou AFP. Zmluva slúži nielen ako zdroj informácií pre redaktorov TASR, ale AFP odoberá správy exportného servisu TASR pre svoje potreby. Rozšírila sa spolupráca s nemeckou DPA. Počas návštevy bulharského prezidenta v Bratislave bola podpísaná zmluva s bulharskou agentúrou BTA, pribudli aj zmluvy so slovinskou agentúrou STI, chorvátskou HINA či kórejskou agentúrou Yonhap. Kórejská agentúra bola užitočná hlavne v súvislosti s OH v Pjongčangu.*

*TASR vníma cesty do zahraničia s ústavnými činiteľmi, ale i na významné športové podujatia nielen ako rozhodnutie manažmentu, ale ako svoju spravodajskú povinnosť verejnoprávnej agentúry.*

*Na OH Pjongčangu mala TASR historicky najväčšiu výpravu, redaktori cestovali aj s našimi lyžiarkami, biatlonistkami, či futbalistami. V centre pozornosti bolo aj dianie v menej populárnych športoch či aktivity zdravotne znevýhodnených športovcov.*

*TASR bola posilnená o nové pozície v regiónoch tak, aby redaktori dokázali byť v čo najkratšom čase na akomkoľvek mieste v republike.*

*Brief správy významne zrýchlili cestu informácie od zdroja až ku klientovi. Uskutočnili sa kroky na vylepšenie kvality audioservisu.*

*Víkendová téma TASR sa zmenila na seriál, ktorý ponúka materiály počas celého mesiaca na jednu tému. V procese zhromažďovania týchto informácií TASR využíva svoje kvalitné pokrytie Slovenska regionálnymi spravodajcami.*

*V rámci domáceho spravodajstva pribudol nový produkt - rubrika Slovenčina, ktorá sa dvakrát do týždňa venuje kultivovaniu spisovného jazyka. Cyklus prináša praktické rady, ako sa vyhnúť chybám pri používaní jazyka.*

*TASR sa významne podieľala na propagácii a šírení informácií o osmičkových výročiach. TASR pripravila výstavu z archívu TASR o Alexandrovi Dubčekovi v Národnom múzeu v Prahe a výstavu o Pražskej jari vo vlakoch ZSSK. Naďalej pokračoval projekt fotografovania všetkých pamätníkov I. sv. vojny.*

*Rodinné striebro je unikátny projekt TASR, v rámci ktorého agentúra odfotografovala z lietadla všetky významné hrady a zámky Slovenska, priehrady, národné parky, líniové stavby, mestá...*

*Michal Svitok získal Cenu Slovak Press Photo 2018 za fotografiu z olympiády.*

*Nový technologický produkt Kalendárium umožňuje prehľadnú orientáciu v očakávaných udalostiach s možnosťou individuálneho nastavenia lokality, segmentu či typu spracovania (text, foto, audio, video, live).*

*V technologickej rovine TASR pracovala na udržaní prevádzky redakčného systému Typlan a popisovaní rámcov pre nový redakčný systém. Inovovala sa osobná technika redaktorov, pribudol softwér pre redakčné databázy Imporel.*

*TASR si zachovala povesť dôveryhodného média.*

Následne V. Puchala na otázku V. Tuhovčáka detailnejšie predstavil plnenie rozpočtu príjmov a výdavkov.

*Podľa V. Puchalu hospodárenie TASR k 31. 12. 2018 skončilo so ziskom vo výške 20 921,15 EUR.*

*Stav účtu Rezervný fond je k 31. 12. 2018 vo výške 298 163,42 EUR.*

*V zmysle § 7 zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov generálny riaditeľ TASR navrhol Správnej rade hospodársky výsledok za rok 2018, t. j. zisk po zdanení vo výške 20 921,15 EUR previesť do rezervného fondu.*

*Výška rezervného fondu dosiahne týmto sumu 319 084,57 EUR.*

J. Tuhovčák sa poďakoval GR TASR za odprezentovanie materiálu a otvoril diskusiu.

V rámci diskusie sa členovia SR TASR na podnet A. Korpása venovali aj otázke odmeňovania zamestnancov TASR Správnou radou.

V. Puchala uviedol, že pripraví rámcové možnosti pre takýto projekt.

Následne sa J. Tuhovčák poďakoval všetkým zúčastneným členom rady za príspevky do diskusie, ktorú ukončil a predložil návrh na uznesenie:

**UZNESENIE č. 12/2019:**

Správna rada prerokovala a schválila Výročnú správu o činnosti a hospodárení TASR za rok 2018.

ZA: 5 PROTI: 0 ZDRŽAL SA: 0

**Uznesenie bolo prijaté.**

J. Tuhovčák predložil ďalší návrh na uznesenie:

**UZNESENIE č. 13/2019:**

Správna rada TASR súhlasí, aby v zmysle § 7 Zákona č. 385/2008 Z.z. o Tlačovej agentúre Slovenskej republiky a o zmene niektorých zákonov v znení neskorších predpisov hospodársky výsledok za rok 2018, t.j. zisk po zdanení vo výške 20 921,15 eur bol prevedený do rezervného fondu. Výška rezervného fondu dosiahne týmto sumu 319 084,57 eur.

ZA: 5 PROTI: 0 ZDRŽAL SA: 0

**Uznesenie bolo prijaté.**

J. Tuhovčák predložil ďalší návrh na uznesenie:

**UZNESENIE č. 14/2019:**

Správna rada TASR prerokovala a prijala Stanovisko SR TASR k vyhodnoteniu plnenia hlavných úloh TASR a k výsledku hospodárenia TASR za rok 2018 podľa § 5 ods.11 písm. c) zákona č. 385/2008 Z.z. o Tlačovej agentúre Slovenskej republiky a o zmene niektorých zákonov.

ZA: 5 PROTI: 0 ZDRŽAL SA: 0

**Uznesenie bolo prijaté.**

---------------------------------------------------------------------------------------------------------------------------------------------------

**2. Rôzne**

GR TASR v rámci bodu rôzne informoval členov SR TASR o spravodajskom pokrytí prezidentských volieb, ktoré sa v dvoch kolách uskutočnili v marci 2019, ako aj o nadchádzajúcich voľbách do Európskeho parlamentu v máji 2019.

Členovia SR TASR sa dohodli na termíne ďalšieho zasadnutia 21. mája 2019 o 15:00.

Predseda SR TASR J. Tuhovčák v súlade s Rokovacím poriadkom SR TASR ukončil zasadnutie rady.

Bratislava, 23. apríla 2019

Zapísal:

Jozef Tuhovčák v.r.